लाहौर हमला : क्रिकेट जगत स्तब्ध, सभी ने एक सुर में की निंदा (राउंडअप) | लाहौर हमला : क्रिकेट जगत स्तब्ध, सभी ने एक सुर में की निंदा (राउंडअप) - Hindi Oneindia
लाहौर हमला : क्रिकेट जगत स्तब्ध, सभी ने एक सुर में की निंदा (राउंडअप)
| Published: Tuesday, March 3, 2009, 9:42 [IST]
अंतर्राष्ट्रीय क्रिकेट परिषद (आईसीसी) ने इस हमले को काफी गंभीरता से लेते हुए कहा है कि इसके गंभीर परिणाम होंगे। आईसीसी के मुख्य कार्यकारी अधिकारी हारुन लोगर्ट ने मंगलवार को कहा, "लाहौर की घटना ने हमें स्तब्ध और निराश कर दिया है। मैं इस घटना की भर्त्सना करता हूं। खिलाड़ियों पर हुए इस हमले के गंभीर परिणाम होंगे। आने वाले दिनों में हम काफी कड़े फैसले लेंगे। अभी हमारा ध्यान खिलाड़ियों की सुरक्षा पर है। श्रीलंका का पाकिस्तान दौरा रद्द कर दिया गया है और खिलाड़ियों को जल्द से जल्द उनके घर भेजने की व्यवस्था की जा रही है। "
भारतीय क्रिकेट कंट्रोल बोर्ड (बीसीसीआई) ने कहा है कि वह इस हमले से स्तब्ध है। हमले पर बोर्ड की ओर से प्रतिक्रिया जाहिर करते हुए सचिव एन. श्रीनिवासन ने कहा, "हम श्रीलंकाई खिलाड़ियों पर हुए हमले से स्तब्ध और निराश हैं। हम ईश्वर से प्रार्थना करते हैं कि जिन खिलाड़ियों को चोट आई है, वे जल्द से जल्द स्वस्थ हो जाएं। हमारी संवेदना घायल खिलाड़ियों के परिजनों के साथ है। संकट की इस घड़ी में बीसीसीआई श्रीलंका के साथ है।"
उधर, नेपियर में न्यूजीलैंड के साथ खेल रही भारतीय टीम के कप्तान महेंद्र सिंह धौनी ने कहा है कि श्रीलंकाई क्रिकेटरों पर हुए जानलेवा हमले की बात सुनकर वह सन्न रह गए। धौनी ने कहा, "मैं इस घटना की खबर सुनकर सन्न रह गया। मैं बेहद स्तब्ध और निराश था। दौरों के दौरान खिलाड़ियों को अतिरिक्त सावधानी बरतने की जरूरत है। इस घटना से साफ हो गया कि क्रिकेटर हमलावरों की गिरफ्त से बाहर नहीं हैं। मैं उम्मीद करता हूं कि श्रीलंका के खिलाड़ी सुरक्षित होंगे।"
आस्ट्रेलियाई क्रिकेट टीम के कप्तान रिकी पोंटिंग ने कहा कि वह अपने देश और टीम की तरफ से उन लोगों के प्रति गहरी संवेदना व्यक्त करते हैं, जो इस निंदनीय घटना से प्रभावित हुए हैं। बकौल पोंटिंग, "खिलाड़ी होने के नाते हम सभी एक परिवार के सदस्य हैं। किसी अपने पर होने वाला हमला बहुत दुख देता है। हम श्रीलंकाई खिलाड़ियों और उनके परिजनों के साथ हैं।"
न्यूजीलैंड क्रिकेट टीम के कप्तान डेनियल विटोरी ने भी इस घटना की निंदा की है। भारत के साथ नेपियर में खेले गए पहले एकदिवसीय मुकाबले के बाद उन्होंने कहा, "मैं इस घटना से स्तब्ध हूं। इस घटना से पाकिस्तान के क्रिकेट का काफी जबरदस्त नुकसान होगा। संकट की इस घड़ी में मैं खिलाड़ियों और अधिकारियों की कुशलता को लेकर चिंतित हूं। मेरी संवेदना उनके साथ है।"
इसके अलावा न्यूजीलैंड क्रिकेट बोर्ड, बांग्लादेश क्रिकेट बोर्ड और दक्षिण अफ्रीकी क्रिकेट बोर्ड के मुख्य कार्यकारी अधिकारियों ने इस घटना की तीखी निंदा की है।
अपने घर में हुई इस घटना को लेकर पाकिस्तानी क्रिकेट टीम के पूर्व कप्तान जावेद मियांदाद, वकार यूनुस, वसीम अकरम, रमीज राजा, इंजमाम उल हक और सलीम मलिक ने एक स्वर में कहा कि इस घटना से अंतर्राष्ट्रीय क्रिकेट जगत में उनके देश की छवि पहले से अधिक खराब हो जाएगी।
श्रीलंकाई टीम के दिग्गज बल्लेबाज सनत जयसूर्या ने अपने साथियों की सुरक्षा को लेकर जरूरी कदम उठाए जाने की मांग की है। उन्होंने कहा, "क्रिकेट पर कभी भी इस तरह का हमला नहीं हुआ। मैंने अपने साथियों से बात की है। वे सुरक्षित हैं। हम चाहते हैं कि उन्हें जल्द से जल्द स्वदेश लाया जाए।"
उल्लेखनीय है कि मंगलवार को तीसरे दिन के खेल के लिए होटल से गद्दाफी स्टेडियम जाते वक्त श्रीलंकाई क्रिकेट टीम के काफिले पर अज्ञात बंदूकधारियों ने अंधाधुंध गोलियां चलाईं, जिसमें कप्तान माहेला जयवर्धने, कुमार संगकारा, असंथा मेंडिस, थिलन समरवीरा, थरंगा पारानाविताना और चमिंडा वास घायल हो गए, जबकि पांच सुरक्षाकर्मी मारे गए। घायल हुए चार खिलाड़ियों को अस्पताल से छुट्टी दे दी गई है जबकि दो का अभी भी इलाज चल रहा है। इस निंदनीय घटना के बाद श्रीलंकाई क्रिकेट टीम के बाकी के सदस्यों को फौरन स्वदेश रवाना करने की व्यवस्था की जा रही है। खिलाड़ियों को गद्दाफी स्टेडियम से पाकिस्तान वायु सेना के हेलीकॉप्टर द्वारा हवाई अड्डा पर ले जाया गया।
Story first published: Tuesday, March 3, 2009, 9:42 [IST]